In die Anglo-Boereoorlog (Tweede Vryheidsoorlog) is Boere as krygsgevangenes na 'n kamp genaamd Deadwood Camp in Sint Helena gestuur. Genl. Piet Cronje is ook hierheen verban. 'n Nederlander, Andries Smorenberg, het daarin geslaag om in 'n houtkis van die eiland te ontsnap. Dié kis, met hom daarin versteek, is op die posboot gelaai. Hy is egter ná twee dae gevang toe hy uitgeklim het om vars lug te kry en is na Sint Helena teruggestuur. 'n Italiaanse vrywilliger, J. Balderacchi, het daarin geslaag om na 'n Spaanse skip, Nautilus, te swem. Hy het blykbaar Spanje bereik.